kardosdrur/scandi-wiki huggingface dataset:
Forsand

Forsand er en kommune i Rogaland fylke i Norge. Den grænser i nord til Strand og Hjelmeland, i øst til Bykle og Sirdal, i syd til Gjesdal, og i vest til fjorden. Kommunecenteret hedder Forsand, hvor de fleste af indbyggerne bor. Jordbrug, sandproduktion og kraftproduktion er vigtigste næringsveje.

Fra 1. januar 2020 bliver Forsand  lagt sammen med   Sandnes.

Seværdigheder
Af seværdigheder i Forsand kommune kan særlig nævnes fjeldformatinen Prædikestolen, som er et fjeldplateau ca. 600 m over Lysefjorden. Det lokale navnet er Hyvlatånnå. Lysefjorden er lang og smal med stejle sider, og blev i sin tid beskrevet af Jules Verne som særlig frygtindgydende. Navnet har den efter den lyse granit i fjeldsiderne. Ellers er fjeldmassivet Kjerag nær Lysebotn et meget populært sted for basehoppere og fjeldklatrere fra mange lande, med sine 1000 m nesten lodret fald til Lysefjorden. Her ligger Kjeragbolten, en rund sten 3–4 m stor, som er kilet ind i en fjeldsprække yderst på Kjeragplateauet. 

På Fossanmoen er det fundet rester af en landsby fra slutningen af ældre jernalder, og der er bygget et besøgscenter, kaldt Landa, med kopier af huse fra jernalder og bronzealder. Man mener der har boet folk her fra ca. 1500 f.Kr. til ca. 600 e.Kr. Et par kilometer fra Landa ligger en moræne i sydenden av Haukalivatnet. Det var denne moræne som ca. år 1823 inspirerede bjergprofessor Jens Esmark til at fremsætte teorien om at hele Skandinavien havde været dækket af is.

Eksterne henvisninger 

 Forsand  på snl.no

Kommuner i Rogaland
Ryfylke
Alternerende gruppe

I matematikken er en alternerende gruppe en gruppe af lige permutationer på en endelig mængde. Den alternerende gruppe på mængden {1,...,n} kaldes den alternerende gruppe af grad n og benævnes An eller Alt(n).

For eksempel er den alternerende gruppe af grad 4 A4 = {e, (123), (132), (124), (142), (134), (143), (234), (243), (12)(34), (13)(24), (14)(23)}.

Grundlæggende egenskaber 

For n > 1 er gruppen An en normal undergruppe af den symmetriske gruppe Sn med indeks 2 og den har derfor n!/2 elementer. Den er kernen af gruppehomomorfien sgn : Sn → {1, -1}, som det forklares i artiklen om den symmetriske gruppe.

Gruppen An er abelsk hvis og kun hvis n ≤ 3 og simpel hvis og kun hvis n = 3 eller n ≥ 5.
A5 er med 60 elementer den mindste ikke-abelske simple gruppe og den mindste ikke-opløselige gruppe.

Konjugeretklasser 

Som i den symmetriske gruppe består konjugeretklasserne i An af elementer med samme cykeltype. Hvis cykeltypen består af cykler af ulige længde og ikke to cykler har samme længde, er der præcis to konjugensklasser for cykeltypen.

Eksempler:
 permutationerne (1 2 3) og (1 3 2) er ikke konjugerede i A3, selvom de har samme cykeltype og dermed er konjugerede i S3.
 permutationen (1 2 3)(4 5 6 7 8) er ikke konjugeret med sin inverse (1 3 2)(4 8 7 6 5) i A8, selvom de to permutation har samme cykeltype og dermed altså er konjugerede i S8

Automorfigruppen 

For alle n > 3 med undtagelse af n = 6 er automorfigruppen af An den symmetriske gruppe Sn med indre automorfigruppe An og ydre automorfigruppe Z2.

For n = 1 og n = 2 er automorfigruppen triviel. For n = 3 er automorfigruppen Z2 med triviel indre automorfigruppe og ydre automorfigruppe Z2.

Den ydre automorfigruppe af A6 er Z2. Den ekstra ydre automorfigruppe i A6 ombytter 3-cyklerne (såsom (1 2 3)) med elementer med elementer med cykeltype 3² (såsom (1 2 3)(4 5 6)).

Exceptionelle isomorfier 

Der findes isomorfier mellem nogle af de mindre alternerende grupper og mindre grupper af Lie-type. Her følger nogle: 

 A4 er isomorf med symmetrigruppen for tetraederet (orienteringsbevarende symmetrier).
 A5 er isomorf med PSL2(4), PSL<sub<2(5), og med symmetrigruppen for ikosaederet (orienteringsbevarende symmetrier).
 A6 er isomorf med PSL2(9) og PSp4(2)'.
 A8 er isomorf med PSL4(2).

Hvad, der er mere trivielt,  er, at A3 er isomorf på den cykliske gruppe Z3, og at A1 og A2 er isomorfe på den trivielle gruppe.

Undergupper 
A4 er den mindste gruppe, der demonstrerer at det modsatte af Lagranges sætning ikke gælder generelt: Givet en gruppe, G, og et naturligt tal, d, der går op i |G|, gælder der ikke nødvendigvis at der findes en undergruppe af G med orden d: Gruppen G = A4 har ingen undergruppe af orden 6. En undergruppe med tre elementer (genereret ved cyklisk rotation af tre objekter) med yderligere et element (pånær e) genererer hele gruppen.

Gruppeteori
Ali Aliji

Ali Aliji (født 26. oktober 1980) er en makedonsk-albansk født, dansk professionel fodboldspiller, hvor hans primære position på banen er på midtbanen (venstrekanten). Hans nuværende klub er Boldklubben Fremad Amager (siden februar 2004), hvor han træner på deltid. Han debuterede for klubben den 12. april 2004 mod Boldklubben Skjold.

Han har spillet på alle Danmarks ungdomslandshold på nær U-15, og det var kun fordi den makedonske albaner ikke fik sit danske statsborgerskab hurtigt nok. Han nåede 28 ungdomslandskampe – heriblandt andet 8 U-19 landskampe, hvor han scorede 2 mål.

Ali Aliji var hos Brøndby IF i ungdomstiden og de første 2 og et halvt år af sin seniortid, men forlod klubben og blev amatør hos Brønshøj Boldklub fordi han ikke længere ønskede at spille for klubbens Danmarksseriehold. I perioden 30. juli – 5. august 2001 var han på en uges træningsophold hos skotske storklub Rangers F.C. uden dog at spille sig en til kontrakt. Træningsturen var arrangeret af spillerens agent Sonny Kovacs fra Football Consulting Denmark i samarbejde med Rangers FCs talentchef Tommy McLean.

Fra 2022 er han  Senior Account Manager i konsulent virksomheden Actief Hartmanns.

Spillerkarriere 
 1998-2000: Brøndby IF (andethold), Danmarksserien
 2001-2001: Brønshøj Boldklub, 1. division
 2001-2001: FC Nordjylland, 2. division
 2002-2002: Lyngby Boldklub, Superligaen
 2002-2003: Brønshøj Boldklub, 1 mål, 1. division
 2004-: Boldklubben Fremad Amager, 80 kampe og 5 mål, 1. division

Noter

Eksterne henvisninger 
 

Fodboldspillere fra Danmark
Fodboldspillere fra Brønshøj Boldklub
Dennis Danry

Dennis Danry (født 5. december 1978) er en dansk tidligere fodboldspiller, hvis primære position på banen var i forsvaret og sekundært som midtbanespiller.

Klubkarriere 
Han debuterede for Fremad Amager den 24. august 2003 mod AC Horsens og har spillet i klubben i to omgange.

Dennis Danry kom første til Fremad Amager i august 2003. Han skiftede oprindeligt til SønderjyskE (med virkning fra 1. juli 2005) på en 3-årig kontrakt, men fik sin kontrakt annulleret den 27. juni 2006 efter kun et år grundet hjemve og vendte tilbage til Fremad Amager.

Referencer

Eksterne henvisninger 

Fodboldspillere fra Danmark
Fodboldspillere fra Køge Boldklub
Fodboldspillere fra Herfølge Boldklub
Fodboldspillere fra Lolland-Falster Alliancen
Fodboldspillere fra Fremad Amager
Fodboldspillere fra SønderjyskE
Øresundslinjen

Øresundslinjen(tidligere Forsea, Scandlines og HH-Ferries) er et rederi der besejler ruten Helsingør – Helsingborg (deraf navnet). Rederiet besejler ruten med færgerne Mercandia IV og Mercandia VIII. HH-Ferries blev etableret i 1996 under navnet Sundbroen af den danske skibsreder Per Henriksen, men blev solgt i 1997 og skiftede navn til HH-Ferries. I 2001 blev rederiet atter solgt – og blev en del af den svenske koncern Stena. HH-Ferries har cirka 230 ansatte, både svenske og danske.

HH-Ferries indgik den 1. oktober 2009 et samarbejde med Scandlines hvor billetter til Scandlines eller HH-Ferries vil kunne bruges hos begge selskaber. Dette samarbejde førte i slutningen af 2009 til afskedigelser af tæt på halvdelen af de ansatte som følge af, at Mercandia VIII fremover kun bliver indsat i højsæsoner og som reserve.

I januar 2023 blev ForSea solgt af ejerne EQT til Molslinjen. Ny navn blev Øresundslinjen.

Referencer

Eksterne henvisninger 
   

Etableret i 1996
Rederier fra Sverige
Transport i Helsingør
Helsingborg
Øresund
Theis Gall

Theis Gall (født 29. december 1984) er en tidligere dansk professionel målmand i fodbold.

Spillerkarriere 
I sin ungdomstid spillede Gall i periode på en række af Fremad Amagers ungdomshold. I starten af sin ungseniorkarriere repræsenterede Gall henholdsvis Dragør Boldklub og Farum Boldklub i de lavererangerende serier. Efterfølgende vendte han tilbage til Amager og lavede en aftale med Danmarksserieklubben AB 70. Det blev til syv optrædener (ingen scoringer) for vestamagerkanerne og han var med på klubbens hold, der med en samlet 5. plads (grundet en opdeling af 2. division i en øst- og vest-pulje for den kommende sæson) i 2004/05-sæsonen for første gang i klubbens historie spillede sig op i Danmarksturneringens tredjebedste række.

Eftersom Gall ikke kunne tilspille sig en fast plads hos AB 70, blev han i sommerpausen 2005 af en træner i Fremad Amager anbefalet at forsøge sig til prøvetræning hos Fremad Amager, hvilket udviklede sig til en amatørkontrakt. Gall valgte at fortsætte spillerkarrieren hos 1. divisionsklubben og lokalrivalerne Fremad Amager, hvor han i første omgang blev hentet til som andetvalg på posten (efter førstevalget Kim Drejs). Efter debuten på førsteholdet den 11. september 2005 på hjemmebane mod Vejle Boldklub spillede Gall sig dog hurtigt ind som førstevalg på målmandsposten i konkurrence med nytilkomne Henrik Bødker og det blev samlet til 22 kampe (ingen scoringer) i hele 2005/06-sæsonen, hvor holdet endte på en samlet 5. plads i 1. division. I efteråret 2005 optrådte han med status som amatør, men fik efter en række gode præstationer i hans syv kampe hurtigt tilspillet sig en rigtig kontrakt med amagerkanerne, men træningen foregik på deltid grundet hans arbejde som elektriker ved siden af fodbolden. Det blev derimod blot til to førsteholdskampe i hele efterårssæsonen 2006 for Gall, der blev fremhævet som en de laveste (177 cm høj) målmænd i dansk professionel fodbold på daværende tidspunkt.

Grundet manglende spilletid i efteråret 2006 og den nye status som reservekeeper foretog Theis Gall i vinterpausen 2006/07 et klubskifte til 2. divisionsklubben Greve Fodbold. Efter sin debut for Greve Fodbold i forbindelse med en udebanekamp den 1. april 2007 mod Hvidovre IF opnåede han at spille alle forårssæsonens tolv divisionskampe, mens Gall i sin anden halvsæson med klubben (i efteråret 2007) faldt ned som andetvalg på målmandsposten efter ankomsten af den nye målmand Thomas Nielsen og fik sidenhen kun spillet en enkelt pokalkamp. Som 23-årig blev Gall-keeperen imidlertidigt tvunget til at stoppe sin aktive spillerkarriere forud for forårssæsonen 2008 ovenpå en skulderskade, som han pådrog sig ved at slå sin ene skulder ud af led under et træningspas i slutningen af august 2007. Greve Fodbold ville gerne have beholdt ham, men Gall blev frarådet af lægerne at fortsætte med fodbolden efter operationen i skulderen, da hans skulder lignede "en 80-årigs".

Referencer 

Fodboldspillere fra Danmark
Fodboldspillere fra Dragør Boldklub
Fodboldspillere fra Farum Boldklub
Fodboldspillere fra AB 70
Fodboldspillere fra Fremad Amager
Fodboldspillere fra Greve Fodbold
Mercandia IV

M/F Mercandia IV er en færge, der sejler på ruten Helsingør – Helsingborg.
Den blev leveret i 1989, bygget på væftet North East Shipsbuilders Ltd. i Sunderland, England.

 Type: Passager- og bilfærge.
 Hjemskrevet i: København.
 Længde 95,8 meter.
 Bredde 15,00 meter.
 Dybgang 3,6 meter. 
 Motoreffekt 2750 kW. 
 Ejer og reder: HH-Ferries A/S, Helsingør.

Skibet fremdrives vha. fire propeller, der hver især kan drejes 360 grader. Derfor er ror ikke nødvendigt.

Færger i Danmark
Øresund
Altid frejdig, når du går

Altid frejdig, når du går er en dansk salme skrevet af Christian Richardt i 1867, med melodi af C.E.F. Weyse i 1838. Den findes i Den Danske Salmebog som nummer 784.
 
Sangen benyttes ofte til begravelser, og blev også benyttet som samlingspunkt for frihedskampen mod den tyske besættelse af Danmark 1940-1945.
Den kom også med i Kongesangbogen, der var tiltænkt alsang under besættelsen. Den synges også ofte til konfirmationer.

Tekst 
Richardts tekst stammer fra et længere eventyrdigt med titlen "Tornerose" der udkom i Texter og Toner fra 1868.
I eventyrdigtet er det ridderen der synger til Tornerose.
Han indleder med:
Paa Vindebroen er jeg, — fra dens Planker
det giver Gjenlyd alt for hvert et Skridt
nu vil jeg stemme op den lille Vise,
min Fader lærte mig, da jeg blev Væbner.
Umiddelbart herefter kommer de tre strofer som digtet består af:

Altid frejdig, når du går
veje, Gud tør kende,
selv om du til målet når
først ved verdens ende.

Aldrig ræd for mørkets magt!
stjernerne vil lyse;
med et fadervor i pagt
skal du aldrig gyse.

Kæmp for alt, hvad du har kært;
dø, om så det gælder,
da er livet ej så svært,
døden ikke heller.

Sangen mangler hvad der er kaldt de tre hovedelementer i en salme: lovprisning, bekendelse og bøn.
I stedet er den anset som "en lille moralsk Betragtning med optimistisk Tendens".

Teksten skal være gendigtet på tysk med begyndelseslinjen "Geh voran mit leichtem Mut".

Melodi 
Melodien er lånt fra en anden dansk salme: B.S. Ingemann og C.E.F. Weyses klassiske aftensang fra 1838 Dagen går med raske fjed.

Der er en generel nedadgående melodilinje og melodien når først den nederste grundtone på den sidste tone.

Versioner og indspilninger 
Salmen bliver brugt i tv-serien Matador i afsnittet hvor en ung bankassistent og modstandsmand mindes efter at være blevet skudt af tyskerne.

Salmen bliver desuden brugt i filmen Hvidsten Gruppen, hvor den synges i lastbilen på vej til Ryvangen.

Henvisninger

Eksterne henvisninger 
 Altid frejdig, når du går
 

Salmer i Den Danske Salmebog
Sange fra Danmark
Dus og Des

At være Des er at anvende stedordene De, Dem og Deres ved tiltale, hvilket skal signalere afstand og respekt. Modsætningen er at være dus. 

Tidligere var brugen det formelle De udbredt i Danmark, men siden starten af 1970erne har formen du været den sædvanlige, også mellem to for hinanden fremmede.  I f.eks. Tyskland anvender man som udgangspunkt stadig den formelle form medmindre man er tæt knyttet eller har aftalt at være dus. I Danmark bruges De fortsat af og til ved højtidelige lejligheder eller i samtale med en person af høj alder og/eller status. Dronningen tiltales af de fleste personer Deres Majestæt. Er man Des, bruges typisk efternavn og titel, f.eks. hr. Hansen eller doktor Hansen.

De finder også i et vist omfang fortsat anvendelse i breve fra offentlige myndigheder og advokater, samt på enkelte skilte. Nyhedsværter på TV2 er fortsat Des med seerne, mens DR er gået over til 2. person flertalsformen I. 

Ordene De, Dem og Deres skrives med stort begyndelsesbogstav for at adskille ordene fra de enslydende former i 3. person flertal (de, dem og deres).

Ord og vendinger
Leif Sylvester Petersen

Leif Sylvester Petersen (født 18. april 1940 i København) er en dansk kunstmaler, grafiker, musiker og skuespiller. Han er oprindeligt udlært som tømrer, men har sideløbende arbejdet som udøvende musiker og kunstner.

Debuten skete sidst i 1960'erne, da han på kunstnernes efterårsudstilling blev dybt skuffet over lanceringen af den etablerede kunst. Det samme var Erik Clausen og sammen begyndte de at udstille på gaderne og efterhånden også at optræde med samfundssatirisk gøgl. Sylvester blev ved at lave billedkunst, men samtidig blev han mere involveret i teater og musik. Clausen & Petersen lavede en række plader og Sylvester dannede bandet Sylvester og Svalerne, som også udgav flere plader. 

Han lever i dag af sin kunst, men medvirker en sjælden gang imellem i film. Senest har han udstillet på Sophienholm. Blandt hans udsmykninger i det offentlige rum er bronze-skulpturen "Det var det" (2002) på Sylvester-Petersens familiegravsted på Assistens Kirkegård i København. Han har galleriet Python, som har adresse i det indre København.

Leif Sylvester Petersen tog sit scenenavn Sylvester som rigtigt navn, efter at være blevet forvekslet med forfatteren Leif Petersen (født 1934).

Filmografi 
 Mig og Charly (1978)
 Hvem myrder hvem? (1978)
 Trællenes oprør (1979)
 Cirkus Casablanca (1981)
 Felix (1982)
 Rocking Silver (1983)
 Otto er et næsehorn (1983)
 Midt om natten (1984)
 Rainfox (1984)
 Hodja fra Pjort (1985)
 Mig og Mama Mia (1989)
 De frigjorte (1993)
 Min fynske barndom (1994)
 Carmen og Babyface (1995)
 En loppe kan også gø (1996)
 Pusher 2 (2004)
 Oldboys (2009)
 Kartellet (2014)

Tv-serier 
 Taxa (Tv-serie) (1997-1999)
 Rita (2012)

Eksterne henvisninger 
 
 
 Leif Petersen på litteraturpriser.dk

Skuespillere fra Danmark
Robertprisen for årets musik
Personer fra København
Politikere fra DKP
Danskere i 1900-tallet
Danskere i 2000-tallet
Malere fra Danmark
Billedhuggere fra Danmark
Musikere fra Danmark
Aleksej Nikolajevitj af Rusland

Aleksej Nikolajevitj af Rusland (; ) (12. august 1904 — 17. juli 1918) var russisk tronfølger som søn af zar Nikolaj 2. og zarina Alexandra. Aleksej led af blødersygdom. Han var ene dreng blandt fire søstre. Moderen Alexandra bad Rasputin, som var kendt for troldkunster, at helbrede prinsen. Men da Rasputin forsøgte sig, skete der intet. Aleksej overlevede dog sygdommen til zarfamilien blev styrtet i den russiske revolution og myrdet i 1918. Hvis Aleksej var blevet zar, ville han have fået navnet "Aleksej 2. af Rusland".

Da Aleksej skulle begraves, blev han sammen med enten sin søster Anastasia eller sin søster Maria begravet væk fra resten af familien. Jiroslav Jurikovskij havde fået til opgave at begrave dem hurtigst muligt, så han prøvede at brænde to af ligene fra zarfamilien. Han hældte syre på ligene, satte ild til dem og begravede dem i Koptjaki-skoven.

Graven blev genfundet i 2007.

Eksterne links 

 Tsarevich Alexei 

Russere i 1900-tallet
Personer henrettet ved skydning
Huset Holsten-Gottorp-Romanov
Tronfølgere som aldrig tiltrådte
Kongelige fra Rusland
Riddere af Serafimerordenen
Norsminde Fjord

Norsminde Fjord er en fjord beliggende ca. 20 km syd for Aarhus. Den er cirka. 3 km lang og ½ km bred, og dækker et areal på 187 ha. Den danner grænse mellem Odder- og Aarhus Kommune, og tidligere mellem Ning og Hads Herred. 

Fjorden er lavvandet med en gennemsnitsdybde på blot 60 cm. Norsminde Fjord blev vildtreservat allerede i 1942, og har stor betydning som rasteplads for fugle i træktiden og som vinterkvarter. Der er i træktiden 8.000-10.000 rastende fugle i området, hovedsagelig ande- og vadefugle. Hele fjorden og store dele af de tilstødende landarealer er beskyttet som Natura 2000-område nr. 59 Kysing Fjord og er fuglebeskyttelsesområde. Fjorden får det meste af sit vand fra Odder Å, der afvander området omkring Odder. Der er forbud mod at drive jagt på fjorden, ligesom der er forbud mod sejlads med motorbåde.

Ved fjordens udløb i Norsminde er der i 1964 bygget en sluse, der skal beskytte de lave arealer omkring fjorden mod oversvømmelse. Slusen lukker automatisk, når vandstanden i Århus Bugt ud for er 35 cm. over daglig vande.

Norsminde Fjord var tidligere næsten dobbelt så stor som nu, men omkring 1830 blev den sydlige del, Kysing Fjord, inddæmmet, afvandet og opdyrket. Et mislykket forsøg på udvidelse af inddæmningen skabte reservatet "Det Herreløse", som nu ligger hen som rørskov.

Fredning
En del af den tidligere Kysing Fjord, i alt  50 hektar strandeng og afvandet agerjord, lige syd for den nuværende fjord, blev fredet 1970 .

Eksterne kilder/henvisninger 

 Århus Amt om fjorden  
 Beskrivelse fra Dansk Ornitologisk Forening

Fjorde i Danmark
Fredede arealer i Danmark
Odder Kommunes geografi
Aarhus Kommunes geografi
Troels Trier (musiker)

Troels Trier (født 17. januar 1940 i København) er en dansk multikunstner. Han er far til sangeren og musikeren Tobias Trier og bror til Lars Trier.

Han debuterede på Eks-skolens sommerudstilling i 1961. Som sporadisk besøgende i Spanien, mødte han den spansk/engelske maler Jean Logie, som han blev gift med. Hun døde i en tidlig alder som følge af en trafikulykke, som Trier også var impliceret i, men slap uskadt. Arbejdede i en periode med keramik sammen med Hannelene Meinild, som han også dannede par og fik et barn med. Meinild og parrets datter døde ved en drukneulykke i 1968.

I 1968 oprettede Troels Trier sammen med Dea Trier Mørch, Yukari Ochiai og Ole Finding kunstnerkollektivet Røde Mor, der arbejdede med politisk kunst i form af grafik og plakater og havde tæt tilknytning til Vietnambevægelsen. Røde Mor udviklede sig til et kunstnerkollektiv, og Troels Trier forsynede gruppen med tekst og musik. Gruppen begyndte nu et samarbejde med Clausen og Petersens gadecirkus.

Røde Mor udgav en række grammofonplader og sangbøger og turnerede i hele Skandinavien med store rockshows. I 1978 blev Røde Mor nedlagt, hvorefter Troels Trier lavede soloplader og shows. Han begyndte at skrive og opføre revyer sammen med bl.a. Anne Marie Helger, Helle Ryslinge, Helle Fastrup, Peter Ingemann og Niels Skousen.

Troels Trier startede sammen med Rebecca Brüel et musikalsk comedyprojekt i 1982, som resulterede i plader, videoer og et show.

I 1995 medvirkede han som skuespiller til Fyrværkerikampagnen Bent og Bents far i rollen som Bents far, samt Dennis og Dummys demoshow som demonstratøren Dennis.

Trier blev økologisk landmand, men i 1998 tog han maleriet op igen og har derefter jævnligt haft udstillinger.

Røde Mor Rockcirkus gendannedes i 2002 i forbindelse med retrospektiv udstilling på Den Sorte Diamant og genudgivelse af bagkataloget på CD. Oprindelig var det kun tanken, gruppen skulle eksistere for en enkelt turné under navnet Røde Mors Rullende Rollator-Show, men de fortsatte i seks år og udgav 2006 en mini-cd. I 2008 spillede gruppen på ny afskedskoncert. Det gjorde den også i 2011. 

Røde Mor har senere givet korte koncerter i forbindelse med Troels Triers ferniseringer. Troels Trier turnerer 2019-2020 alene med et keyboard under overskriften Fra Røde Mor Til Grøn Far.

Ekstern henvisning 
 Troels Triers officielle hjemmeside
 

Musikere fra Danmark
Kunstnere fra Danmark
Personer fra København
Danskere i 1900-tallet
Danskere i 2000-tallet
Troels
Videoblog

Videoblog i daglig tale vlog er en weblog som også indeholder video. En vlog kan fx handle om ens dag, fra start til slut, eller hvad man spiser i en dag. En vlogger er en person der muligvis får penge for det han/hun sender ud, på sin kanal.

Blogging
Internetbegreber
Union Theological Seminary

Union Theological Seminary i New York er et uafhængig eksamensgodkendt teologisk universitet, beliggende på Manhattan, mellem Claremont Avenue og Broadway, 120th til 122nd Streets. Seminariet blev grundlagt i 1836 under Den presbyterianske Kirke, og er nu knyttet til det nærliggende Columbia University.

Bygningens murstens- og limstensfacade i engelsk-gotisk stil er tegnet af Francis R. Allen (1844-1931), og inkluderer tårnet, som har lighedspunkter med tårnet på Durham Cathedral.

Teologer 
 Paul Tillich (1886–1965), tysk-amerikansk teolog og kristen eksistentialistisk filosof. 
 Dietrich Bonhoeffer (1906–1945), luthersk præst og teolog, og deltager i modstandsbevægelsen mod nazismen, studerede efter sin eksamen i Tyskland et år på UTS.

Universiteter i New York
Bygninger, konstruktioner og anlæg på Manhattan
Heinrich von Kleist

Bernd Heinrich Wilhelm von Kleist (født 18. oktober 1777, død 21. november 1811) var en preussisk lyriker, dramatiker og forfatter. Han var den vigtigste tyske dramatiker under romantikken, men tog selv aldrig del i den romantiske bevægelse.

Han er kendt som en stor patriot i kampen mod Napoleon og Frankrig; det kommer til udtryk i dramaer som Die Hermannsschlacht.

Værker 

 Michael Kohlhaas
 Das Erdbeben von Chili
 Die Verlobung von Santo Domingo
 Die Familie Schroffenstein
 Die Hermannsschlacht
 Der zerbrochene Krug
 Robert Guiskard
 Über das Marionettentheater
 Die Marquise von O...
 Der Zweikampf
 Die heilige Cäcilie oder die Gewalt der Musik
 Das Bettelweib von Locarno

Litteratur 
 Erland Munch-Petersen, Heinrich von Kleist, Gad, 1969. (Studier fra sprog- og oldtidsforskning, 270).

Eksterne henvisninger 
   

Digtere fra Tyskland
Dramatikere fra Tyskland
Heinrich
Forfattere fra Preussen
Personer fra Frankfurt am Main